**NACRT**

 **Zakona o eksplozivnim materijama za civilnu upotrebu**

**I. OPŠTE ODREDBE**

Predmet uređenja

Član 1

Ovim zakonom propisuju se uslovi za proizvodnju, promet, nabavku, skladištenje i upotrebu eksplozivnih materija za civilnu upotrebu radi zaštite života, zdravlja i bezbjednosti ljudi, životinja i biljaka, životne sredine i imovine, kao i pitanja od značaja za obavljanje ove djelatnosti.

Izuzeće

Član 2

 Odredbe ovog zakona ne odnose se na proizvodnju, promet, remont, prepravke, nabavku, skladištenje, upotrebu i uništavanje eksplozivnih materija za potrebe organa nadležnog za poslove policije, Vojske Crne Gore i vojnih snaga drugih država koje koriste eksplozivne materije u Crnoj Gori, na skladištenje i upotrebu eksplozivnih materija u oblasti rudarstva, kao i na druge slučajeve u skladu sa međunarodnim ugovorom, ako zakonom nije drukčije propisano.

 Odredbe ovog zakona se ne odnose i na pirotehnička sredstva namijenjena za nekomercijalnu upotrebu, koja u skladu sa nacionalnim zakonodavstvom koristi Vojska Crne Gore, organ nadležan za poslove policije i službe zaštite i spašavanja, pirotehnička sredstva namijenjena za upotrebu u svemirskoj industriji kao i udarne kapisle namijenjene za igračke.

Vrste i definicije eksplozivnih materija

Član 3 ﻿

Eksplozivne materije, su čvrste i tečne materije ili smješe materija, koje hemijskom reakcijom mogu da razviju gasove takve temperature, pritiska i brzine, da u okruženju dovode do razaranja.

Eksplozivne materije iz stava 1 ovog člana su:

1) eksplozivi za civilnu upotrebu;

2) sredstva za iniciranje eksplozivnih materija;

3) pirotehnička sredstva;

4) privredna municija;

5) baruti;

6) proizvodi punjeni eksplozivnim materijama;

7) sirovine eksplozivnog karaktera za proizvodnju materija iz tač. 1 do 6 ovog stava.

Eksplozivi su materije i proizvodi koji se smatraju eksplozivima u preporukama Ujedinjenih nacija za prevoz opasnih materija, a u preporukama su uvršteni u 1. klasu.

Sredstva za iniciranje eksplozivnih materija su namijenja za iniciranje eksplozivnih materija i u njih spadaju kapisle svih vrsta, detonatori, štapini i pirotehnička sredstva koja se upotrebljavaju pri miniranju.

Pirotehnička sredstva su sredstva koja sadrže eksplozivne materije ili eksplozivnu smjesu materija namijenjenih za postizanje efekta toplote, svjetlosti, zvuka, gasa ili dima ili kombinaciju takvih efekata nastalih egzotermnom hemijskom reakcijom.

Privredna municija označava projektile i pogonska punjenja i praznu municiju za upotrebu u prenosnom vatrenom oružju kao i drugom oružju.

Baruti su eksplozivne materije koje sagorijevaju toplotnom provodljivošću i primarno su namijenjene potisku projektila, a dijele se na crne i malodimne barute.

Proizvodi punjeni eksplozivnim materijama su proizvodi koji su punjeni eksplozivnim i/ili pirotehničkim smjesama, čiji efekat zavisi od tih materija.

Sirovine eksplozivnog karaktera su materije koje po hemijskom sastavu i osjetljivosti na paljenje imaju odlike eksploziva i sposobne su za eksplozivno razlaganje, a namijenjene su za proizvodnju eksplozivnih materija.

Upotreba rodno osjetljivog jezika

Član 4

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

Značenje izraza

Član 5 ﻿

Pojedini izrazi upotrijebljeni u ovom zakonu imaju sljedeće značenje:

1) **reciklaža** je ponovna upotreba eksplozivnih materija u druge svrhe nakon uklanjanja eksplozivnih materija iz municije i minsko-eksplozivnih sredstava;

2) **delaboracija** obuhvata radnje rastavljanja pojedinih vrsta municije (metaka, bombi, mina) na sastavne elemente i odstranjivanje baruta, eksploziva i drugih materija iz elemenata i djelova municije;

3) **neutralizacija** je hemijska promjena eksplozivne materije u neeksplozivnu materiju;

4) **uništavanje eksplozivne materije** podrazumijeva potpuno uništavanje eksplozivne materije sagorijevanjem, detonacijom ili drugim postupcima;

5) **isporučilac** je proizvođač, njegov ovlašćeni zastupnik sa sjedištem u Crnoj Gori, uvoznik, odnosno privredno društvo, drugo pravno lice ili preduzetnik koji je stavio eksplozivnu materiju u promet ili omogućio njeno korišćenje;

 6) **ovlašćeni zastupnik** je privredno društvo, drugo pravno lice ili preduzetnik kojeg je proizvođač pismeno ovlastio za obavljanje poslova u njegovo ime;

7) **proizvođač** je privredno društvo koje proizvodi eksploziv ili koje je oblikovalo ili proizvelo eksploziv koji stavlja na tržište, pod svojim imenom ili trgovačkom oznakom ili se njime koristi za vlastite potrebe;

8) **uvoznik** je privredno društvo, drugo pravno lice ili preduzetnik koje je registrovano u Crnoj Gori, u skladu sa posebnim propisima i koje eksplozivne materije iz treće zemlje stavlja na tržište Crne Gore;

9) **distributer** je privredno društvo, drugo pravno lice ili preduzetnik koje nije proizvođač ili uvoznik a koje stavlja eksplozivne materije na raspolaganje na tržište Crne Gore;

10) **povlačenje** je svaka mjera usmjerena na postizanje vraćanja eksplozivne materije koja je već stavljena na raspolaganje krajnjem korisniku;

 11) **stavljanje u promet** je svako prvo stavljanje u promet ili upotrebu eksplozivne materije na teritoriji Crne Gore;

 12) **petarda** predstavlja pirotehničko sredstvo dizajnirano i namijenjeno za stvaranje buke u obliku glasnog praska (detonacije), bez ikakvog propratnog vizuelnog efekta u vidu svjetlosti, gasa, magle ili dima;

 13) **ocjenjivanje usaglašenosti** je postupak kojim se utvrđuje jesu li ispunjeni bitni sigurnosni zahtjevi koji se odnose na eksplozivne materije;

 14) **tijelo za ocjenjivanje usaglašenosti** je tijelo koje obavlja poslove ocjenjivanja usaglašenosti eksplozivnih materija;

 15) **upotreba** je neposredno pripremanje i aktiviranje eksplozivnih materija;

 16) **rukovanje** podrazumijeva radnje koje pri proizvodnji, ispitivanju, skladištenju, prometu i upotrebi eksplozivnih materija vrše fizička lica koja ispunjavaju uslove propisane ovim zakonom;

 17) **odgovorno lice** je fizičko lice u privrednom društvu, drugom pravnom licu ili kod preduzetnika koje je odgovorno za proces proizvodnje, ispitivanja, prometa i upotrebe eksplozivnih materija, u skladu sa ovim zakonom;

18) **skladištenje** je smještaj i čuvanje eksplozivnih materija u proizvodnim i skladišnim objektima, priručnim skladištima i kontejnerima;

19) **proizvodni objekat** je ograđeni i kontrolisani objekat sa pripadajućim prostorom, koji je namijenjen za proizvodnju eksplozivnih materija izgrađen i opremljen tako da je obezbijeđena zaštita života, zdravlja i bezbjednosti ljudi, životinja i biljaka, životne sredine i imovine;

20) **skladišni objekat** je ograđeni i kontrolisani objekat sa pripadajućim prostorom, koji je namijenjen skladištenju, utovaru ili istovaru eksplozivnih materija, izgrađen i opremljen tako da je obezbijeđena zaštita života, zdravlja i bezbjednosti ljudi, životinja i biljaka, životne sredine i imovine;

21) **priručno skladište** je posebna prostorija u okviru prodajnog objekta oružja i municije ili prodajnog objekta pirotehničkih sredstava i služi za smještaj municije, lovačkog baruta, kapisli za lovačku municiju i pirotehničkih sredstava, čija ukupna količina baruta, uključujući i barut u municiji, ne može biti veća od 20 kg baruta ili 150 kg bruto pirotehničkih sredstava;

22) **kontejner za skladištenje** je tipsko prenosno skladište izrađeno za skladištenje eksplozivnih materija;

23) **UN broj** je četvorocifreni identifikacioni broj opasne materije ili predmeta prema UN modelu propisa (UN preporuke za prevoz opasnih materija).

**II. OBAVEZE PROIZVOĐAČA, UVOZNIKA I DISTRIBUTERA**

**Obaveze proizvođača**

**Član 6**

 Proizvođač je dužan da :

- proizvedena eksplozivna materija ili pirotehničko sredstvo koja se stavlja u promet bude u skladu sa tehnički bezbjednosnim zahtjevima i da ima oznaku CE kao i jedinstvenu identifikacionu oznaku;

- izradi tehničku dokumentaciju i da obezbijedi da se sprovede odgovarajući postupak ocenjivanja usaglašenosti;

- tehničku dokumentaciju i ispravu o usaglašenosti sa tehničkim zahtjevima čuva deset godina, nakon što je eksploziv ili pirotehnički proizvod stavljen u promet;

- uz svaku proizvedenu eksplozivnu materiju ili pirotehničko sredstvo obezbijedi potrebno uputstvo i bezbjednosne informacije na crnogorskom jeziku;

 Ukoliko se utvrdi da eksplozivna materija ili pirotehničko sredstvo predstavlja opasnost po život, zdravlje ili bezbjednost ljudi, imovine i životne sredine, proizvođač je dužan da je povuče sa tržišta i obavijesti organ državne uprave nadležan za unutrašnje poslove (u daljem tekstu: Ministarstvo) i inspekciju za eksplozivne materije, zapaljive tečnosti i gasove i dostavi informaciju o razlozima povlačenja.

 **Obaveze uvoznika**

 **Član 7**

 Prije stavljanja eksplozivne materije ili pirotehničkog sredstva u promet, uvoznik mora da provjeri :

- da je proizvođač sproveo odgovarajući postupak ocenjivanja usaglašenosti i pripremio tehničku dokumentaciju;

- da eksplozivna materija ili pirotehničko sredstvo ima oznaku CE i jedinstveni identifikacioni broj u skladu sa sistemom za identifikaciju;

- da li su uputstva i bezbjednosne informacije na crnogorskom jeziku;

- da je proizvođač obezbedio da eksploziv koji je stavio na tržište, odnosno pirotehnički proizvod označen sa odgovarajućim registracionim brojem;

 Ukoliko se utvrdi da eksplozivna materija ili pirotehničko sredstvo predstavlja opasnost po život, zdravlje ili bezbjednost ljudi, imovine i životne sredine, uvoznik je dužan da je povuče sa tržišta i obavijesti Ministarstvo i inspekciju za eksplozivne materije, zapaljive tečnosti i gasove i dostavi informaciju o razlozima povlačenja.

 **Obaveze distributera**

 **Član 8**

 Prije stavljanja eksplozivne materije ili pirotehničkog sredstva u promet, distributer mora da provjeri:

* da eksplozivna materija ili pirotehničko sredstvo ima oznaku CE;
* da li su uputstva i bezbjednosne informacije na crnogorskom jeziku;
* da li su proizvođač i uvoznik ispunili uslove u pogledu obilježavanja i sledljivosti eksploziva ili pirotehničkih proizvoda;
* da li skladište zadovoljava uslove propisane ovim zakonom.

 Ukoliko se utvrdi da eksplozivna materija ili pirotehničko sredstvo predstavlja opasnost po život, zdravlje ili bezbjednost ljudi, imovine i životne sredine distributer obavještava proizvođača ili uvoznika, Ministarstvo i inspekciju za eksplozivne materije, zapaljive tečnosti i gasove i vrši povlačenje sa tržišta.

 Ukoliko distributer utvrdi da eksplozivna materija ili pirotehničko sredstvo, koja je stavljena na tržište, nije u skladu sa odredbama ovog zakona, dužan je da preduzme odgovarajuće mjere da se obezbijedi usaglašenost eksplozivne materije ili pirotehničkog sredstva, ili ga povuče iz prometa.

III.BEZBJEDNOSNE MJERE

Preventivne i zaštitne mjere

Član 9

Pri proizvodnji, ispitivanju, prometu, upotrebi, skladištenju, reciklaži, delaboraciji, neutralizaciji i uništavanju eksplozivnih materija, privredna društva, druga pravna lica i preduzetnici dužni su da se staraju o zaštiti života, zdravlja i bezbjednosti ljudi, životinja i biljaka, životne sredine i imovine i da sprovode mjere utvrđene ovim zakonom, propisima donesenim na osnovu ovog zakona, kao i propisima kojima su uređeni zaštita i spašavanje, zaštita na radu, zdravstvena zaštita, zaštita životne sredine, planiranje i uređenje prostora i izgradnja objekata.

Način sprovođenja mjera iz stava 1 ovog člana uređuje se opštim aktom privrednog društva, drugog pravnog lica i preduzetnika.

Član 10 ﻿

Privredna društva, druga pravna lica ili preduzetnici koji vrše proizvodnju, ispitivanje, promet, upotrebu, skladištenje, reciklažu, delaboraciju, neutralizaciju i uništavanje dužni su da lica koja rukuju eksplozivnim materijama ili vrše druge radnje u vezi sa eksplozivnim materijama upoznaju sa mjerama utvrđenim aktima iz člana 9 stav 2 ovog zakona, kao i da ih osposobe za postupanje za slučaj tehničko-tehnološke nesreće ili drugog rizika, u smislu propisa o zaštiti i spašavanju.

Fizička i tehnička zaštita objekata

Član 11

Objekti u kojima se vrši proizvodnja ili skladištenje eksplozivnih materija moraju da budu pod stalnom fizičkom i tehničkom zaštitom, u skladu sa posebnim zakonom.

Izuzetno od stava 1 ovog člana objekti u kojima se vrši skladištenje pirotehničkih sredstava razreda F1 u vezi sa prodajom na malo, mogu da budu samo pod tehničkom zaštitom.

Organizacija i kontrola propisanih mjera zaštite

Član 12

Privredna društva, druga pravna lica ili preduzetnici iz člana 10 ovog zakona, dužni su da organizuju i kontrolišu sprovođenje propisanih mjera zaštite, u skladu sa zakonom.

Mjere u slučaju gubitka

Član 13

 Privredna društva, druga pravna lica ili preduzetnici iz člana 10 ovog zakona dužni su da o gubitku ili krađi eksplozivnih materija odmah, a najkasnije u roku od jednog sata po saznanju, obavijeste Ministarstvo i organizacionu jedinicu Ministarstva koja vrši policijske poslove (u daljem tekstu: policija).

Zona opasnosti

Član 14 ﻿

U zonama koje ugrožavaju objekti iz člana 11 ovog zakona ne može se odobriti izgradnja drugih objekata izuzev onih koji služe bezbjednosti tih objekata.

**IV. USLOVI ZA PROIZVODNjU, PROMET, NABAVKU I UPOTREBU**

1. Tehnički zahtjevi i postupci ocjenjivanja usaglašenosti

Dozvola za stavljanje u promet

Član 15 ﻿

Eksplozivna materija može biti u prometu i upotrebi samo ako ima dozvolu za stavljanje u promet.

Dozvolu iz stava 1 ovog člana izdaje Ministarstvo na zahtjev isporučioca.

Dozvola za stavljanje u promet eksplozivne materije izdaje se ako je njena usaglašenost sa tehničkim zahtjevima ocijenjena u propisanom postupku i označena u skladu sa ovim zakonom.

Uz zahtjev za izdavanje dozvole iz stava 2 ovog člana prilažu se:

- isprava o usaglašenosti sa tehničkim zahtjevima;

- uputstvo za upotrebu, skladištenje i uništavanje eksplozivne materije;

- podaci o znakovima i načinu označavanja eksplozivne materije.

Uputstvo iz stava 4 alineja 2 ovog člana mora da bude napisano razumljivo, na crnogorskom jeziku.

Tehnički zahtjevi i postupci za ocjenjivanje usaglašenosti eksplozivnih materija, kao i znakovi i način označavanja eksplozivnih materija utvrđuju se tehničkim propisom koji donosi Ministarstvo u saradnji sa organom državne uprave nadležnim za poslove ekonomije.

**Postupak ocjenjivanja usaglašenosti**

Član 16 ﻿

Usaglašenost eksplozivne materije sa tehničkim zahtjevima u postupku ocjenjivanja usaglašenosti obezbjeđuje se sprovođenjem jedne od sljedećih radnji:

1) početnim ispitivanjem tipa proizvoda (postupak B) od strane pravnog lica ovlašćenog za ocjenjivanje usaglašenosti i, po izboru proizvođača, provjerom usaglašenosti sa tipom proizvoda (provjera tipa):

- ispitivanjem slučajnih uzoraka proizvoda (postupak C) od strane pravnog lica ovlašćenog za ocjenjivanje usaglašenosti sa sertifikovanim tipom proizvoda (usaglašenost sa tipom);

- obezbjeđenjem kvaliteta proizvodnje putem ocjenjivanja sistema kvaliteta, uz kontrolu pravnog lica ovlašćenog za ocjenjivanje usaglašenosti (postupak D);

- obezbjeđenjem kvaliteta proizvoda putem ocjenjivanja sistema kvaliteta, uz nadzor pravnog lica ovlašćenog za ocjenjivanje usaglašenosti (postupak E);

- pregledom i ispitivanjem svakog proizvoda (verifikacija proizvoda) od strane pravnog lica ovlašćenog za ocjenjivanje usaglašenosti (postupak F);

2) pregledom i ispitivanjem usaglašenosti svakog proizvoda sa tehničkim zahtjevima (pojedinačna verifikacija) od strane pravnog lica ovlašćenog za ocjenjivanje usaglašenosti (postupak G).

**Imenovanje, odnosno ovlašćenje za vršenje poslova ocjenjivanja usaglašenosti**

Član 17﻿

Poslove iz člana 16 ovog zakona može da vrši pravno lice koje rješenjem imenuje, odnosno ovlasti Ministarstvo, u skladu sa propisima kojima se uređuju tehnički zahtjevi za proizvode i ocjenjivanje usaglašenosti proizvoda sa propisanim zahtjevima.

**Isprave i znakovi usaglašenosti**

Član 18 ﻿

Isprave i znakovi usaglašenosti eksplozi­vnih materija koji su izdati u drugoj državi, važe u Crnoj Gori ako Ministarstvo procijeni da su primijenjeni postupci ocjene usaglašenosti u dovoljnom stepenu usaglašeni sa ekvivalentnim tehničkim propisima koji se primjenjuju u Crnoj Gori, u skladu sa zakonom.

Priznavanje isprava i znakova usaglašenosti eksplozivnih materija koji su izdati u drugoj državi vrši se u skladu sa zakonom kojim se uređuju tehnički zahtjevi za proizvode i ocjenjivanje usaglašenosti.

**Uzimanje uzoraka**

Član 19 ﻿

Ministarstvo može uzimati uzorke eksplozivnih materija koje su u prometu, radi provjeravanja usaglašenosti.

Ako postoji sumnja da bi dalja upotreba eksplozivnih materija mogla ugroziti život, zdravlje i bezbjednost ljudi, životinja i biljaka, životnu sredinu i imovinu, Ministarstvo će, do ocjenjivanja usaglašenosti, privremeno zabraniti promet i upotrebu eksplozivnih materija.

Ako uzeti uzorak ne odgovara propisanim tehničkim zahtjevima, Ministarstvo će zabraniti promet i upotrebu eksplozivnih materija, a isporučilac je dužan da ih uništi ili vrati proizvođaču.

Provjeru usaglašenosti vrše pravna lica iz člana 17 ovog zakona, a troškove provjere usaglašenosti snosi isporučilac, ako se utvrdi da uzorak ne odgovara propisanim tehničkim zahtjevima, odnosno Ministarstvo ako uzorak odgovara propisanim tehničkim zahtjevima.

**Lista eksplozivnih materija**

Član 20

Ministarstvo, na osnovu izdatih dozvola iz člana 15 stav 2 ovog zakona, utvrđuje Listu eksplozivnih materija koje se mogu stavljati u promet.

Lista iz stava 1 ovog člana objavljuje se u "Službenom listu Crne Gore".

**Ambalaža za pakovanje**

Član 21

Eksplozivne materije mogu se stavljati u promet, prevoziti i upotrebljavati samo u originalnom pakovanju, koje je ispitano i obilježeno oznakama u skladu sa propisima o prevozu opasnih materija.

Pored oznaka iz stava 1 ovog člana, na ambalaži se moraju nalaziti i sljedeći podaci:

- datum proizvodnje i rok upotrebe eksplozivne materije;

- uputstvo za upotrebu;

- posebna upozorenja, ako ih ima;

- oznaka razreda za pirotehničko sredstvo.

2. Rukovanje

**Uslovi za rukovanje eksplozivnim materijama**

Član 22 ﻿

Eksplozivnom materijom može da rukuje fizičko lice:

- koje je starije od 21 i mlađe od 65 godina života;

- koje pravosnažnom odlukom nije osuđeno za krivično djelo koje se goni po službenoj dužnosti, osim za krivična djela protiv bezbjednosti javnog saobraćaja;

- protiv koga se ne vodi krivični postupak za krivična djela protiv: života i tijela, ustavnog uređenja i bezbjednosti Crne Gore, čovječnosti i drugih dobara zaštićenih međunarodnim pravom, opšte sigurnosti i imovine, imovine i javnog reda i mira;

- koje u posljednje tri godine nije pravosnažnom odlukom kažnjeno za prekršaj protiv javnog reda i mira sa elementima nasilja;

- koje ima zdravstvenu sposobnost za rukovanje eksplozivnim materijama;

- koje je stručno osposobljeno za rukovanje eksplozivnim materijama;

Zdravstvena sposobnost za rukovanje eksplozivnim materijama dokazuje se na osnovu uvjerenja o zdravstvenoj sposobnosti, koje izdaje zdravstvena ustanova.

Obrazovanje i osposobljavanje lica za rukovanje eksplozivnim materijama iz stava 1 alineja 6 ovog člana sprovodi organizator obrazovanja, u skladu sa propisima kojima se uređuje oblast obrazovanja.

Obrazovanje i osposobljavanje lica iz stava 3 ovog člana sprovodi se po programu obrazovanja, u skladu sa propisima kojima se uređuje obrazovanje odraslih.

3. Proizvodnja

**Definicija**

Član 23

Proizvodnja eksplozivnih materija, u smislu ovog zakona, je proces koji obuhvata smještaj sirovina eksplozivnog karaktera, izradu, preradu, doradu, unutrašnji transport i skladištenje gotovih proizvoda eksplozivnog karaktera kod proizvođača.

**Dozvola za proizvodnju**

Član 24 ﻿

Proizvodnjom eksplozivnih materija mogu se baviti privredna društva koja su registrovana za obavljanje te djelatnosti i koja imaju dozvolu za proizvodnju eksplozivnih materija (u daljem tekstu: proizvođač).

Dozvolu iz stava 1 ovog člana izdaje Ministarstvo.

Dozvola za proizvodnju može da sadrži dodatne mjere radi zaštite života, zdravlja i bezbjednosti ljudi, životinja i biljaka, zaštite životne sredine i zaštite imovine.

**Uslovi za proizvodnju**

Član 25 ﻿

Proizvođač mora imati:

- odgovorno lice;

- lica koja će rukovati eksplozivnim materijama pri proizvodnji;

- proizvodni i skladišni objekat.

Odgovorno lice iz stava 1 alineja 1 ovog člana mora da ima VII1 nivo kvalifikacije obrazovanja tehničko - tehnološkog smjera i da ispunjava uslove za rukovanje iz člana 22 ovog zakona.

 Lica iz stava 1 alineja 2 ovog člana moraju da imaju najmanje III nivo kvalifikacije obrazovanja i da ispunjavaju uslove za rukovanje iz člana 22 ovog zakona.

**Zahtjev za izdavanje dozvole za proizvodnju**

Član 26 ﻿

Proizvođač uz zahtjev za izdavanje dozvole za proizvodnju eksplozivnih materija prilaže:

- podatke o odgovornom licu;

- podatke o licima koja će rukovati eksplozivnim materijama pri proizvodnji;

- upotrebnu dozvolu za proizvodni i skladišni objekat;

- dokaze o ispunjavanju uslova iz čl. 9, 10 i 11 ovog zakona;

- podatke o nazivu i vrsti eksplozivnih materija koje će se proizvoditi;

- elaborat o tehnološkom postupku izrade;

- opis sistema kontrole kvaliteta.

**Reciklaža, delaboracija i neutralizacija** ﻿

Član 27 ﻿

Proizvođač može da vrši reciklažu, delaboraciju i neutralizaciju eksplozivnih materija.

**Prestanak važenja dozvole za proizvodnju**

Član 28 ﻿

Dozvola za proizvodnju eksplozivnih materija prestaje da važi na zahtjev proizvođača ili ako proizvođač prestane da ispunjava uslove iz člana 25 ovog zakona.

Rješenje o prestanku važenja dozvole za proizvodnju eksplozivnih materija donosi Ministarstvo i protiv tog rješenja može se pokrenuti upravni spor.

Proizvođač je dužan da Ministarstvu dostavi evidencije koje je vodio u skladu sa ovim zakonom, u roku od osam dana od dana prijema rješenja o prestanku važenja dozvole za proizvodnju eksplozivnih materija.

Proizvođač je dužan da preostale količine eksplozivnih materija uništi na propisan način najkasnije u roku od 30 dana od dana prijema rješenja o prestanku važenja dozvole za proizvodnju eksplozivnih materija.

**Smještaj u skladišne objekte**

Član 29 ﻿

Proizvođač je dužan da eksplozivne materije smješta u skladišne objekte.

**Istraživanje novih vrsta eksplozivnih materija**

Član 30

 Istraživanjem novih vrsta eksplozivnih materija mogu da se bave proizvođači koji ispunjavaju uslove utvrđene propisima o naučno-istraživačkoj djelatnosti i visokom obrazovanju i ako imaju obezbijeđene tehničke uslove i bezbjednosne mjere za zaštitu života, zdravlja i bezbjednosti ljudi, životinja i biljaka, zaštitu životne sredine i zaštitu imovine.

 Dozvolu za istraživanje novih vrsta eksplozivnih materija izdaje organ nadležan za primjenu propisa o naučno-istraživačkoj djelatnosti i visokom obrazovanju.

**Isprava o usaglašenosti, tehnička specifikacija i uputstvo**

Član 31

Proizvođač je dužan da za svaku vrstu eksplozivne materije koju proizvodi ima:

- ispravu o usaglašenosti sa tehničkim zahtjevima;

- tehničku specifikaciju;

- uputstva za upotrebu, skladištenje i uništavanje eksplozivne materije.

Proizvođač pirotehničkih sredstava dužan je da, uz dokumentaciju iz stava 1 ovog člana, ima i oznaku razreda pirotehničkih sredstava.

**Obavještavanje o početku, promjeni ili prestanku obavljanja djelatnosti**

Član 32

Privredno društvo, drugo pravno lice ili preduzetnik kome je odobrena proizvodnja, promet ili upotreba eksplozivnih materija dužno je da, u roku od osam dana od dana početka, promjene ili prestanka obavljanja djelatnosti, obavijesti Ministarstvo.

3a. Proizvodnja na mjestu upotrebe

**Dozvola za proizvodnju na mjestu upotrebe**

Član 33

Proizvodnjom eksplozivnih materija na mjestu upotrebe može da se bavi privredno društvo koje je registrovano za obavljanje te djelatnosti i koje ima dozvolu za proizvodnju eksplozivnih materija na mjestu upotrebe.

Dozvolu iz stava 1 ovog člana izdaje Ministarstvo.

Dozvola iz stava 1 ovog člana izdaje se na vrijeme od pet godina.

**Uslovi za proizvodnju na mjestu upotrebe**

Član 34

Privredno društvo iz člana 30 ovog zakona mora imati:

- odgovorno lice;

- lica koja će rukovati eksplozivnim materijama prilikom proizvodnje;

- specijalizovanu opremu za trenutnu i neposrednu proizvodnju eksplozivnih materija na mjestu upotrebe;

- atest proizvodjača da sirovina za proizvodnju nije eksplozivna, u skladu sa UN brojem.

Odgovorno lice iz stava 1 alineja 1 ovog člana mora da ima VII1 nivo kvalifikacije obrazovanja tehničko - tehnološkog smjera i da ispunjava uslove za rukovanje iz člana 22 ovog zakona.

Lica iz stava 1 alineja 2 ovog člana moraju da imaju najmanje III nivo kvalifikacije obrazovanja i da ispunjavaju uslove za rukovanje iz člana 22 ovog zakona.

**Zahtjev za izdavanje dozvole za proizvodnju na mjestu upotrebe**

Član 35

Privredno društvo iz člana 33 ovog zakona, uz zahtjev za izdavanje dozvole za proizvodnju eksplozivnih materija na mjestu upotrebe, pored dokaza o ispunjavanju uslova iz čl. 9 i 10, člana 26 stav 1 al. 1, 2 i 7 i člana 34 al.3 i 4 ovog zakona, prilaže:

- podatke o mjestu upotrebe na kojem će se vršiti proizvodnja;

- podatke o vremenu u kojem će se vršiti proizvodnja;

- obrazloženje o opravdanosti proizvodnje na mjestu upotrebe.

**Eksplozivne materije koje se proizvode na mjestu upotrebe**

Član 36

Privredno društvo iz člana 33 ovog zakona može da proizvodi na mjestu upotrebe sljedeće eksplozivne materije:

- amonijum nitrat trenutno i neposredno pomiješan sa uljima na bazi naftnih derivata, prirodnim rafinisanim uljima ili sintetičkim uljima;

- amonijum nitrat trenutno i neposredno pomiješan sa drugim materijama u cilju proizvodnje eksplozivnih materija, a koji nije osjetljiv na detonatorsku kapislu;

- eksplozivne materije koje nastaju trenutnim i neposrednim miješanjem materija na bazi amonijum nitrata i drugih materija, a koje same po sebi nijesu eksplozivne.

**Zabrana pakovanja i skladištenja**

Član 37

Privredno društvo iz člana 33 ovog zakona dužno je da proizvedenu eksplozivnu materiju na mjestu upotrebe trenutno i neposredno upotrijebi sipanjem u unaprijed pripremljene minske bušotine na mjestu upotrebe.

Privredno društvo iz stava 1 ovog člana ne može da pakuje i skladišti proizvedenu eksplozivnu materiju.

**Mjesto upotrebe**

Član 38

Mjesto upotrebe na kojem se vrši proizvodnja eksplozivnih materija mora biti unutar gradilišta, odnosno istražno-eksploatacionog prostora i na bezbjednoj udaljenosti od naseljenih mjesta, javnih puteva, podzemnih i nadzemnih instalacija, u skladu sa projektnom dokumentacijom.

**Stalna fizička zaštita**

Član 39

Mjesto upotrebe na kojem se vrši proizvodnja eksplozivnih materija mora biti pod stalnom fizičkom zaštitom, u skladu sa propisima kojima se uređuje zaštita imovine i lica.

**Prestanak važenja dozvole**

Član 40

Dozvola za proizvodnju eksplozivnih materija na mjestu upotrebe prestaje da važi na zahtjev privrednog društva iz člana 33 ovog zakona, ako to privredno društvo prestane da ispunjava uslove iz člana 34 ovog zakona ili istekom vremena za koje je dozvola izdata.

Rješenje o prestanku važenja dozvole za proizvodnju eksplozivnih materija na mjestu upotrebe donosi Ministarstvo i protiv tog rješenja može se pokrenuti upravni spor.

Privredno društvo iz stava 1 ovog člana dužno je da Ministarstvu dostavi evidencije koje je vodilo u skladu sa ovim zakonom, u roku od osam dana od dana prijema rješenja o prestanku važenja dozvole za proizvodnju eksplozivnih materija na mjestu upotrebe.

Proizvođač je dužan da preostale količine eksplozivnih materija uništi na propisan način najkasnije u roku od 30 dana od dana prijema rješenja o prestanku važenja dozvole za proizvodnju eksplozivnih materija.

4. Promet

**Definicija**

Član 41

Pod prometom eksplozivnih materija, u smislu ovog zakona, podrazumijeva se prodaja eksplozivnih materija privrednom društvu, drugom pravnom licu ili preduzetniku koji imaju dozvolu za nabavku eksplozivnih materija u skladu sa članom 47 ovog zakona, kao i skladištenje u vezi sa prodajom.

Prometom eksplozivnih materija, u smislu ovog zakona, ne smatra se prodaja na malo pirotehničkih sredstva razreda F1, municije, baruta i inicijalnih kapisli za municiju u prodajnim objektima privrednih društava, drugih pravnih lica ili preduzetnika kojima je izdata dozvola za promet, u skladu sa posebnim propisima.

**Dozvola za promet**

Član 42

Promet eksplozivnih materija vrši privredno društvo, drugo pravno lice ili preduzetnik koje je registrovano za obavljanje te djelatnosti i ima dozvolu za promet eksplozivnih materija.

Dozvolu iz stava 1 ovog člana izdaje Ministarstvo.

Dozvola za promet eksplozivnih materija može da sadrži dodatne mjere radi zaštite života, zdravlja i bezbjednosti ljudi, životinja i biljaka, životne sredine i imovine.

**Uslovi za obavljanje prometa**

Član 43

Privredno društvo, drugo pravno lice ili preduzetnik iz člana 42 stav 1 ovog zakona mora imati:

- odgovorno lice;

- zaposleno lice sa najmanje III nivoom kvalifikacije obrazovanja i da ispunjavaju uslove za rukovanje iz člana 22 ovog zakona;

- skladišni objekat za koji je izdata upotrebna dozvola.

Odgovorno lice iz stava 1 alineja 1 ovog člana mora da ima VII1 nivo kvalifikacije obrazovanja i da ispunjava uslove za rukovanje iz člana 22 ovog zakona.

**Zahtjev za izdavanje dozvole za promet**

Član 44 ﻿

Privredno društvo, drugo pravno lice ili preduzetnik uz zahtjev za izdavanje dozvole za promet eksplozivnih materija prilaže:

- podatke o odgovornom licu;

- dokaze o ispunjavanju uslova iz čl. 9, 10 i 11 ovog zakona;

- dokaz da ima skladišni objekat za koji je izdata upotrebna dozvola.

**Obaveza prodaje u količinama navedenim u dozvoli za nabavku**

Član 45

Privredno društvo, drugo pravno lice ili preduzetnik koji vrše promet mogu prodavati eksplozivne materije samo privrednom društvu, drugom pravnom licu ili preduzetniku koji ima dozvolu za nabavku eksplozivnih materija u količinama navedenim u dozvoli za nabavku eksplozivnih materija.

**Prestanak važenja dozvole za promet**

Član 46 ﻿

Dozvola za promet eksplozivnih materija prestaje da važi na zahtjev imaoca dozvole za promet eksplozivnih materija ili ako imalac te dozvole prestane da ispunjava uslove iz člana 43 ovog zakona.

Rješenje o prestanku važenja dozvole za promet eksplozivnih materija donosi Ministarstvo i protiv tog rješenja može se pokrenuti upravni spor.

Subjekti iz stava 1 ovog člana, dužni su da Ministarstvu dostave evidencije koje su vodili u skladu sa ovim zakonom, u roku od osam dana od dana prijema rješenja o prestanku dozvole za promet eksplozivnih materija.

5. Nabavka

**Dozvola za nabavku**

Član 47 ﻿

 Dozvolu za nabavku eksplozivnih materija izdaje Ministarstvo na zahtjev privrednog društva, drugog pravnog lica ili preduzetnika koji ima dozvolu za vršenje djelatnosti miniranja, dozvolu za promet eksplozivnih materija ili dozvolu za proizvodnju eksplozivnih materija, u skladu sa ovim zakonom.

 Dozvola za nabavku eksplozivnih materija izdaje se za period od šest mjeseci.

 Zahtjev za izdavanje dozvole iz stava 1 ovog člana sadrži podatke o:

* podnosiocu zahtjeva (naziv i sjedište, odnosno ime i prezime i adresa);
* nazivu, količini, načinu pakovanja, proizvođaču eksplozivne materije, razlozima i opravdanosti nabavke;
* mjestu i približnom vremenu upotrebe;
* licu koje će preuzeti eksplozivne materije;
* licu koje će rukovati eksplozivnim materijama;
* načinu i uslovima skladištenja.

 Podnosiocu zahtjeva za izdavanje dozvole za nabavku eksplozivnih materija Ministarstvo može odrediti dodatne bezbjednosne ili druge potrebne mjere radi zaštite života, zdravlja i bezbjednosti ljudi, životinja i biljaka, životne sredine i imovine.

 Eksplozivne materije koje su namijenjene za poslove miniranja može preuzeti i sa njima rukovati lice koje ima odobrenje za vršenje poslova miniranja, u skladu sa ovim zakonom.

 Privredno društvo koje ima dozvolu za proizvodnju eksplozivnih materija ne mora imati dozvolu za nabavku eksplozivne materije koju je proizvelo.

Član 48 ﻿

Fizičko lice može nabavljati pirotehnička sredstva razreda F1, F2 i P1 samo za sopstvenu upotrebu, bez dozvole za nabavku.

Pravna lica koja se u okviru svojih djelatnosti bave filmskom, televizijskom ili pozorišnom produkcijom mogu nabavljati pirotehnička sredstva razreda T1 samo za sopstvenu upotrebu, bez dozvole za nabavku.

**Dozvola za višekratnu nabavku**

Član 49

Privrednom društvu, drugom pravnom licu ili preduzetniku čija djelatnost zahtijeva redovnu upotrebu eksplozivnih materija može se, u zavisnosti od mogućnosti smještaja i obima potrošnje eksplozivnih materija, izdati dozvola za višekratnu nabavku tih materija.

Dozvola iz stava 1 ovog člana izdaje se na period od šest mjeseci.

**Eksplozivne materije u količinama koje se mogu skladištiti**

Član 50

Privredno društvo, drugo pravno lice ili preduzetnik može nabavljati eksplozivne materije potrebne za vršenje poslova miniranja i pirotehnička sredstva za izvođenje javnog vatrometa u količinama koje može skladištiti, u zavisnosti od slobodnog kapaciteta skladišta.

Nabavljene količine eksplozivnih materija su one količine koje su prevozom dopremljene u skladište.

Rješenje o prevozu eksplozivnih materija izdaje se u skladu sa posebnim propisom.

**Broj primjeraka izdate dozvole za nabavku**

Član 51

Dozvola za nabavku eksplozivnih materija izdaje se podnosiocu zahtjeva u dva primjerka.

Privredno društvo, drugo pravno lice ili preduzetnik koji se bave prometom eksplozivnih materija dužni su da pri prodaji eksplozivne materije, u oba primjerka dozvole za nabavku eksplozivnih materija, naznače vrstu i količinu prodate eksplozivne materije, da jedan primjerak zadrže za sebe, a drugi uruče licu koje vrši nabavku.

Privredno društvo, drugo pravno lice ili preduzetnik koje upotrebljava eksplozivne materije može nabaviti eksplozivne materije kod više isporučilaca, pod uslovom da svaki isporučilac na poleđini dozvole naznači izdatu količinu i vrstu eksplozivne materije i naznaku ovjeri potpisom odgovornog lica i pečatom.

**Kontejner za skladištenje**

Član 52 ﻿

Privredno društvo, drugo pravno lice ili preduzetnik dužno je da neupotrijebljene eksplozivne materije smjesti u kontejner za skladištenje.

Izuzetno od stava 1 ovog člana, u slučaju jednokratne upotrebe, neutrošene količine eksplozivnih materija moraju da se unište na gradilištu.

6. Upotreba

**Mjesto upotrebe**

Član 53

Eksplozivne materije moraju se upotrijebiti na mjestu koje je određeno u dozvoli za nabavku tih materija.

**Zabrana upotrebe**

Član 54

Privredno društvo, drugo pravno lice ili preduzetnik može upotrebljavati eksplozivne materije za obavljanje radova na gradilištima ili drugim sličnim mjestima samo ako su preuzete iz skladišnog objekta ili kontejnera.

Eksplozivne materije ne mogu se upotrebljavati na mjestima gdje je nadležni organ odredio zabranu obavljanja radova čije izvođenje zahtijeva upotrebu tih materija.

**1) Upotreba pirotehničkih sredstava**

**Vrste pirotehničkih sredstava**

Član 55

Pirotehnička sredstva su:

1) pirotehnička sredstva za vatromete, koja predstavljaju pirotehnička sredstva namijenjena za zabavu, i to:

- pirotehnička sredstva razreda F1, koja predstavljaju malu opasnost, stvaraju zanemarljivu buku i koja su namijenjena za spoljašnju upotrebu, uključujući i pirotehnička sredstva namijenjena za upotrebu u prostorijama,

- pirotehnička sredstva razreda F2, koja predstavljaju malu opasnost, stvaraju malu buku i koja su namijenjena za spoljašnju upotrebu,

- pirotehnička sredstva razreda F3, koja predstavljaju srednju opasnost, a namijenjena su za spoljašnju upotrebu na velikim otvorenim prostorima, čiji nivo buke nije štetan za ljudsko zdravlje,

- pirotehnička sredstva razreda F4, koja predstavljaju veliku opasnost, čiji nivo buke nije štetan za ljudsko zdravlje i koja mogu da koriste samo stručno osposobljena lica iz člana 22 ovog zakona;

2) pirotehnička sredstva za upotrebu u pozorištu, koja se upotrebljavaju na unutrašnjoj ili spoljašnjoj pozornici, uključujući filmsku i televizijsku produkciju, i to:

- pirotehnička sredstva razreda T1, koja predstavljaju malu opasnost,

- pirotehnička sredstva razreda T2, koja mogu da koriste samo stručno osposobljena lica iz člana 22 ovog zakona;

3) ostala pirotehnička sredstva, i to:

- pirotehnička sredstva razreda P1, koja predstavljaju malu opasnost, osim pirotehničkih sredstava za vatromete i pirotehničkih sredstava za upotrebu u pozorištu,

- pirotehnička sredstva razreda P2, osim pirotehničkih sredstava za vatromete i pirotehničkih sredstava za upotrebu u pozorištu i koja mogu da koriste samo stručno osposobljena lica iz člana 22 ovog člana.

Kategorizaciju pirotehničkih sredstava, prema načinu upotrebe i namjeni, stepenu opasnosti i jačini buke, vrši proizvođač.

Bezbjednosne uslove koje moraju da ispunjavaju pirotehnička sredstva prema svojim karakteristikama i označavanje pirotehničkih sredstava propisuje Ministarstvo.

**Uslovi za prodaju pirotehničkih sredstava**

Član 56

Privredno društvo, drugo pravno lice ili preduzetnik iz člana 42 ovog zakona, za prodaju pirotehničkih sredstava razreda F2, P1 i T1 pored uslova propisanih u članu 43 ovog zakona, mora imati:

- prodajnu prostoriju i

- najmanje jedno zaposleno stručno osposobljeno lice iz člana 22 ovog zakona.

**Prostorija za prodaju pirotehničkih sredstava**

Član 57

Prodajna prostorija iz člana 56 ovog zakona, pored minimalno tehničkih i drugih uslova utvrđenih propisima kojim se uređuje unutrašnja trgovina, mora da ispunjava i posebne bezbjednosne uslove.

Posebne bezbjednosne uslove iz stava 1 ovog člana, propisuje Ministarstvo, uz saglasnost organa državne uprave nadležnog za poslove unutrašnje trgovine.

**Prodaja pirotehničkih sredstava**

Član 58

Pirotehnička sredstva razreda F1 mogu biti u prodaji tokom godine i mogu se prodavati samo licima starijim od 16 godina, pri čemu je dozvoljeno u prodajnim objektima iz člana 41 stav 2 ovog zakona držati do 100 kg bruto pirotehničkih sredstava razreda F1.

Pirotehnička sredstva razreda P1 mogu biti u prodaji tokom godine i mogu se prodavati samo pravnim i fizičkim licima koja imaju registrovane plovne objekte (čamac, jahta, brod i sl.) i za koja je propisima kojima se uređuje sigurnost pomorske plovidbe utvrđeno da moraju biti opremljena pirotehničkim sredstvima za spašavanje na moru.

Pirotehnička sredstva razreda T1 mogu biti u prodaji tokom godine i mogu se prodavati samo pravnim licima koja se u okviru svojih djelatnosti bave filmskom, televizijskom ili pozorišnom produkcijom.

Zabranjena je prodaja pirotehničkih sredstava razreda F2 sa efektom pucnja – petardi.

Druga pirotehnička sredstva razreda F2 mogu biti u prodaji u periodu od 15. decembra do 15. januara i mogu se prodavati samo licima starijim od 18 godina.

Ministarstvo može, radi zaštite života, zdravlja i bezbjednosti ljudi, životne sredine i imovine, narediti da se skrati vrijeme prodaje pirotehničkih sredstava iz stava 5 ovog člana, kao i da ograniči prodaju i upotrebu pojedinih pirotehničkih sredstava razreda F2.

Ministarstvo je dužno da naredbu iz stava 6 ovog člana objavi u sredstvima javnog informisanja, najkasnije do 1. novembra tekuće godine.

**Zabrane**

Član 59

Zabranjena je upotreba pirotehničkih sredstava razreda F2 sa efektom pucnja – petardi.

Upotreba drugih pirotehničkih sredstava razreda F2 zabranjena je fizičkim licima:

* u toku godine od 16. januara do 14. decembra;
* u zatvorenim prostorijama;
* na prostoru gdje se okuplja veći broj ljudi.

 Zabranjena je prodaja, posjedovanje i upotreba pirotehničkih sredstava razreda P1 koji su sastavni dio vozila (uključujući vazdušne jastuke i zatezače sigurnosnih pojaseva), osim ako su ta pirotehnička sredstva ugrađena u vozilo ili u odvojivi dio vozila.

**Dozvole**

Član 60

Javni vatromet može da izvodi privredno društvo, drugo pravno lice ili preduzetnik koji ima dozvolu za vršenje djelatnosti javnih vatrometa i dozvolu za izvođenje javnog vatrometa.

Dozvole iz stava 1 ovog člana izdaje Ministarstvo.

**Uslovi za vršenje djelatnosti javnih vatrometa**

Član 61

Privredno društvo, drugo pravno lice ili pre­duzetnik iz člana 60 stav 1 ovog zakona moraju imati:

- odgovorno lice;

- skladišni objekat za koji je izdata upotrebna dozvola;

- najmanje jedno zaposleno lice koje je stručno osposobljeno za izvođenje javnog vatrometa.

Odgovorno lice iz stava 1 alineja 1 ovog člana mora da ima najmanje V nivo kvalifikacije obrazovanja odgovarajućeg smjera i da ispunjava uslove za rukovanje iz člana 22 ovog zakona.

Zaposleno lice iz stava 1 alineja 3 ovog člana mora da ima najmanje IV nivo kvalifikacije obrazovanja.

Obrazovanje i osposobljavanje lica za izvođenje javnog vatrometa

Član 62

Obrazovanje i osposobljavanje lica za izvođenje javnog vatrometa iz člana 61 stav 1 alineja 3 ovog zakona sprovodi organizator obrazovanja, u skladu sa propisima kojima se uređuje oblast obrazovanja.

Obrazovanje i osposobljavanje lica iz stava 1 ovog člana sprovodi se po programu obrazovanja, u skladu sa propisima kojima se uređuje obrazovanje odraslih.

**Zahtjev za izdavanje dozvole za vršenje djelatnosti javnih vatrometa**

Član 63 ﻿

Privredno društvo, drugo pravno lice ili preduzetnik, uz zahtjev za izdavanje dozvole za vršenje djelatnosti javnih vatrometa, prilaže:

- podatke o odgovornom licu;

- podatke o zaposlenom licu koje je stručno osposobljeno za izvođenje javnog vatrometa;

- dokaz da ima skladišni objekat za koji je izdata upotrebna dozvola

**Prestanak važenja dozvole za vršenje djelatnosti javnih vatrometa**

Član 64

Dozvola za vršenje djelatnosti javnih vatrometa prestaje da važi na zahtjev imaoca dozvole za vršenje djelatnosti javnih vatrometa ili ako imalac te dozvole prestane da ispunjava uslove iz člana 60 ovog zakona.

Rješenje o prestanku važenja dozvole za vršenje djelatnosti javnih vatrometa donosi Ministarstvo i protiv tog rješenja može se pokrenuti upravni spor.

Subjekti iz stava 1 ovog člana, dužni su da Ministarstvu dostave evidencije koje su vodili u skladu sa ovim zakonom, u roku od osam dana od dana prijema rješenja o prestanku važenja dozvole za vršenje djelatnosti javnih vatrometa.

Privredno društvo, drugo pravno lice ili preduzetnik koje ima dozvolu za vršenje djelatnosti javnih vatrometa dužno je da preostale količine pirotehničkih sredstava uništi na propisan način najkasnije u roku od 30 dana od dana prijema rješenja o prestanku važenja dozvole za vršenje djelatnosti javnih vatrometa.

**Vrste vatrometa**

Član 65﻿

Javni vatrometi su profesionalni vatromet i vatromet za scenske efekte.

Profesionalni vatromet izvodi se odobrenim pirotehničkim sredstvima razreda F2, F3 i F4, na površinama koje su za tu namjenu posebno pripremljene i na propisanoj udaljenosti od objekata, komunikacija i drugih prostora.

Vatromet za scenske efekte izvodi se u pozorištima i sličnim ustanovama, u filmskim i televizijskim studijima ili na otvorenom prostoru odobrenim pirotehničkim sredstvima razreda F1, F2, F3, F4, T1 i T2, kao i drugim eksplozivnim materijama koje se koriste za te namjene.

**Dozvola za izvođenje javnog vatrometa**

Član 66

Dozvola za izvođenje javnog vatrometa se izdaje na zahtjev privrednog društva, drugog pravnog lica i preduzetnika koje ima dozvolu za vršenje djelatnosti javnih vatrometa.

Dozvolom za izvođenje javnog vatrometa određuje se vrsta i razred pirotehničkih sredstava za tu namjenu, mjesto i vrijeme izvođenja javnog vatrometa, kao i odgovorno lice i lice koje izvodi javni vatromet.

Uz zahtjev iz stava 1 ovog člana prilaže se:

- plan o izvođenju javnog vatrometa;

- saglasnost vlasnika ili korisnika zemljišta, odnosno objekta sa kojeg se planira izvođenje javnog vatrometa;

- pisani dokaz da je prilikom izvođenja javnog vatrometa obezbijeđeno prisustvo službe jedinice lokalne samouprave nadležne za zaštitu i spašavanje.

U slučaju izvođenja javnog vatrometa sa vode, kad je rastojanje od mjesta izvođenja vatrometa do najbližeg dijela obale dvostruko veće od maksimalnog dometa pirotehničkog sredstva koje se koristi za izvođenje javnog vatrometa, uz zahtjev iz stava 1 ovog člana nije potrebno priložiti dokaz iz stava 3 alineja 3 ovog člana.

Bliže uslove i bezbjednosne mjere za izvođenje javnog vatrometa, kao i sadržaj plana o izvođenju javnog vatrometa propisuje Ministarstvo.

**2) Miniranja**

**Vrste miniranja**

Član 67

Poslovi miniranja su: nadzemna miniranja, specijalna miniranja, podzemna miniranja i miniranja pri razminiranju.

Nadzemna miniranja su: miniranja na površini, miniranja u građevinarstvu, miniranja pri krčenju šuma (vađenje panjeva) i iskopu jama za sadnice i miniranja za usitnjavanje prevelikih komada stijena.

Specijalna miniranja se izvode u posebnim uslovima i za posebne svrhe i obuhvataju: podvodna miniranja, miniranja građevinskih objekata, miniranja kod seizmičkih istraživanja, tehnološka miniranja i miniranja pri izradi tunela i drugih podzemnih prostorija, osim podzemnih miniranja pri eksploataciji mineralnih sirovina.

Podzemna miniranja obuhvataju radnje podzemnog miniranja pri eksploataciji mineralnih sirovina.

Miniranja pri razminiranju su miniranja koja se sprovode pri obavljanju poslova razminiranja.

**Dozvola za vršenje djelatnosti miniranja**

Član 68

Poslove miniranja može da vrši privredno društvo, drugo pravno lice ili preduzetnik koje ima dozvolu za vršenje djelatnosti miniranja.

Dozvolu iz stava 1 ovog člana izdaje Ministarstvo.

**Uslovi za vršenje poslova miniranja**

Član 69 ﻿

Privredno društvo, drugo pravno lice i preduzetnik iz člana 68 stav 1 ovog zakona mora imati:

- odgovorno lice;

- najmanje jedno zaposleno lice kome je izdato odobrenje za vršenje poslova miniranja u skladu sa ovim zakonom;

- skladišni objekat za koji je izdata upotrebna dozvola.

Odgovorno lice iz stava 1 alineja 1 ovog člana mora da ima VII1 nivo kvalifikacije obrazovanja rudarskog fakulteta - smjer eksploatacija ili opšti smjer ili drugog odgovarajućeg tehničkog fakulteta i da ispunjava uslove za rukovanje iz člana 22 ovoga zakona.

**Zahtjev za izdavanje dozvole**

Član 70 ﻿

Privredno društvo, drugo pravno lice i preduzetnik uz zahtjev za izdavanje dozvole za vršenje djelatnosti miniranja prilaže:

- dokazi o odgovornom licu;

- dokazi o zaposlenom licu kome je izdato odobrenje za vršenje poslova miniranja u skladu sa ovim zakonom;

- dokaz da ima skladišni objekat za koji je izdata upotrebna dozvola.

**Prestanak važenja dozvole**

Član 71 ﻿

Dozvola za vršenje djelatnosti miniranja prestaje da važi na zahtjev imaoca dozvole za vršenje djelatnosti miniranja ili ako imalac te dozvole prestane da ispunjava uslove iz člana 69 ovog zakona.

Rješenje o prestanku važenja dozvole za vršenje djelatnosti miniranja donosi Ministarstvo i protiv tog rješenja može se pokrenuti upravni spor.

Subjekti iz stava 1 ovog člana, dužni su da Ministarstvu i inspekciji za eksplozivne materije, zapaljive tečnosti i gasove dostave evidencije koje su vodili u skladu sa ovim zakonom, u roku od osam dana od dana prijema rješenja o prestanku važenja dozvole za vršenje djelatnosti miniranja.

**Plan miniranja i mjere bezbjednosti**

Član 72 ﻿

Pri vršenju poslova miniranja, privredno društvo, drugo pravno lice ili preduzetnik dužno je da preduzme bezbjednosne mjere i izvede miniranje prema planu miniranja, tako da miniranjem ne ugrozi živote, zdravlje i bezbjednost ljudi, životinja i biljaka, životnu sredinu i imovinu.

Plan miniranja iz stava 1 ovog člana izrađuje lice koje ima VII1 nivo kvalifikacije obrazovanja rudarske struke i položen stručni ispit, u skladu sa propisima o rudarstvu.

Privredno društvo, drugo pravno lice i preduzetnik koje vrši poslove miniranja dužno je da o miniranjima koja se vrše u naseljenom mjestu ili u blizini naseljenog mjesta, najkasnije 24 sata prije vršenja miniranja, obavijesti Ministarstvo i inspekciju za eksplozivne materije, zapaljive tečnosti i gasove, policiju i javnost, putem sredstava javnog informisanja, i da tri dana prije vršenja miniranja u blizini puteva, željeznica, vodovoda, električnih ili telefonskih vodova i sličnih objekata obavijesti u pisanoj formi privredna društva i druga pravna lica koja upravljaju tim objektima.

**Odobrenje za vršenje poslova nadzemnog miniranja**

Član 73 ﻿

Nadzemno miniranje može da izvodi zaposleno lice iz člana 69 stav 1 alineja 2 ovog zakona, kome je izdato odobrenje za vršenje poslova nadzemnog miniranja.

Odobrenje iz stava 1 ovog člana izdaje Ministarstvo.

Odobrenje za vršenje poslova nadzemnog miniranja može se izdati licu iz stava 1 ovog člana, koje ispunjava uslove iz člana 22 stav 1 al. 1 do 5 ovog zakona i ima:

- najmanje III nivo kvalifikacije obrazovanja, odgovarajuće struke;

- položen stručni ispit za vršenje poslova miniranja, u skladu sa zakonom kojim se uređuje oblast rudarstva.

**Odobrenje za vršenje poslova specijalnog miniranja**

Član 74 ﻿

Specijalno miniranje može da izvodi lice iz člana 69 stav 1 al. 1 ili 2 ovog zakona, kome je izdato odobrenje za vršenje poslova specijalnog miniranja.

Odobrenje iz stava 1 ovog člana izdaje Ministarstvo.

Odobrenje za vršenje poslova specijalnog miniranja može se izdati licu iz stava 1 ovog člana, koje ispunjava uslove iz člana 22 stav 1 al. 1 do 5 ovog zakona i ima:

* najmanje VII1 nivo kvalifikacije obrazovanja rudarskog fakulteta - smjer eksploatacija ili opšti smjer
* položen stručni ispit za vršenje poslova miniranja, u skladu sa zakonom kojim se uređuje oblast rudarstva;
* četiri godine radnog iskustva na poslovima miniranja.

**Odobrenje za vršenje poslova podzemnog miniranja**

Član 75 ﻿

Podzemno miniranje može da izvodi zaposleno lice iz člana 69 stav 1 alineja 2 ovog zakona, kome je izdato odobrenje za vršenje poslova podzemnog miniranja.

Odobrenje iz stava 1 ovog člana izdaje Ministarstvo.

Odobrenje za vršenje poslova podzemnog miniranja može se izdati licu iz stava 1 ovog člana, koje ispunjava uslove iz člana 73 stav 3 ovog zakona.

**Odobrenje za vršenje poslova miniranja pri razminiranju**

Član 76 ﻿

Miniranje pri razminiranju može da izvodi zaposleno lice iz člana 69 stav 1 alineja 2 ovog zakona, kome je izdato odobrenje za vršenje poslova miniranja pri razminiranju.

Odobrenje iz stava 1 ovog člana izdaje Ministarstvo.

Odobrenje za vršenje poslova miniranja pri razminiranju može se izdati licu iz stava 1 ovog člana, koje ispunjava uslove iz člana 22 stav 1 al. 1 do 5 ovog zakona i ima:

- najmanje IV nivo kvalifikacije obrazovanja, odgovarajuće struke;

- položen stručni ispit za vršenje poslova miniranja, u skladu sa zakonom kojim se uređuje oblast rudarstva;

- dvije godine radnog iskustva na poslovima razminiranja ili miniranja, ako ima IV nivo kvalifikacije obrazovanja ili jednu godinu radnog iskustva na tim poslovima, ako ima najmanje V nivo kvalifikacije obrazovanja.

**Poslovi pripreme miniranja**

Član 77 ﻿

Fizičko lice koje izvodi poslove pripreme miniranja i pomoćne poslove na pripremi miniranja mora da:

- ispunjava uslove iz člana 22 stav 1 al. 1 do 5 ovog zakona;

- ima najmanje I2 nivo kvalifikacije obrazovanja; i

- bude prethodno upoznato sa opasnostima prilikom rukovanja eksplozivnim materijama kod određene vrste miniranja.

Fizičko lice koje obavlja poslove iz stava 1 ovog člana mora biti pod nadzorom lica kome je izdato odobrenje za određenu vrstu miniranja u skladu sa ovim zakonom.

7. Uništavanje eksplozivnih materija

**Uslovi i način uništavanja eksplozivnih materija**

Član 78

Eksplozivne materije se uništavaju u skladu sa uputstvom proizvođača na mjestima gdje je dozvoljena upotreba eksplozivnih materija, a uništavanje se vrši na način koji ne ugrožava život, zdravlje i bezbjednost ljudi, životinja i biljaka, životnu sredinu i imovinu.

Eksplozivne materije mogu uništavati samo stručno osposobljena lica iz člana 22 stav 1 ovog zakona.

Privredno društvo, drugo pravno lice ili preduzetnik dužan je da o načinu, količini, mjestu i vremenu uništavanja neupotrijebljenih eksplozivnih materija i neupotrijebljene ambalaže obavijesti Ministarstvo i policiju 24 sata prije dana određenog za uništavanje.

Ako se prilikom uništavanja eksplozivnih materija predviđa jaka detonacija, privredno društvo, drugo pravno lice ili preduzetnik dužno je da postupa u skladu sa članom 72 stav 3 ovog zakona.

**V. PROIZVODNI I SKLADIŠNI OBJEKTI**

Bezbjednosne mjere pri izgradnji i opremanju

Član 79

Proizvodni i skladišni objekti za eksplozivne materije moraju biti izgrađeni i opremljeni tako da se obezbijedi zaštita života, zdravlja i bezbjednosti ljudi, životinja i biljaka, životne sredine i imovine.

Lokacija za izgradnju

Član 80

Mišljenje o lokaciji za izgradnju proizvodnih i skladišnih objekata, priručnih skladišta i postavljanje kontejnera izdaje Ministarstvo.

Saglasnost na projektnu i tehničku dokumentaciju za izgradnju proizvodnih i skladišnih objekata i priručnih skladišta, sa aspekta zaštite od požara, izdaje Ministarstvo.

Postavljanje kontejnera

Član 81

Kontejneri za smještaj eksplozivnih materija mogu se postavljati samo na mjestima koja odredi Ministarstvo u skladu sa zakonom kojim su propisane mjere za zaštitu od požara.

U kontejner se može smjestiti onoliko eksplozivnih materija koliko je predviđeno tehničkim propisom, odnosno ispravom usaglašenosti koju je proizvođaču izdalo pravno lice za ocjenjivanje usaglašenosti, u skladu sa zakonom kojim se uređuju tehnički zahtjevi za proizvode i ocjenjivanje usaglašenosti.

Smještaj više vrsta eksplozivnih materija

Član 82

U proizvodnim i skladišnim objektima, priručnim skladištima i kontejnerima u kojima se čuva više vrsta eksplozivnih materija, te materije se moraju smještati u odvojene prostore ili u posebne za to izgrađene pregrade.

Sredstva za paljenje ne smiju se držati u proizvodnim i skladišnim objektima, priručnim skladištima i kontejnerima, zajedno sa eksplozivnim materijama, osim ako u tim objektima postoje za to posebno opremljeni prostori.

Osvjetljavanje

Član 83

Unutrašnjost proizvodnih i skladišnih objekata, priručnih skladišta i kontejnera, po pravilu, treba da bude osvijetljena dnevnom svjetlošću.

Ako se proizvodni i skladišni objekti, priručna skladišta i kontejneri osvjetljavaju električnim osvjetljenjem, električne instalacije moraju da budu izvedene u skladu sa tehničkim propisom i da se održavaju u ispravnom stanju.

Zagrijavanje

Član 84

Proizvodni i skladišni objekti, priručna skladišta i kontejneri se, po pravilu, ne zagrijavaju, a ukoliko je zagrijavanje određenih prostora neophodno, mora da se vrši u skladu sa tehničkim propisima.

Ventilacija

Član 85

Proizvodni i skladišni objekti, priručna skladišta i kontejneri moraju da imaju ventilaciju.

Otvori za ventilaciju moraju biti izgrađeni tako da se ne mogu zatvoriti, odnosno zapušiti, i da kroz njih ne može da prodre voda u proizvodne i skladišne objekte, priručna skladišta i kontejnere.

Aparati, uređaji i gromobranske instalacije

Član 86

Proizvodni i skladišni objekti, priručna skladišta i kontejneri moraju da budu snabdjeveni aparatima ili drugim uređajima za gašenje požara i da imaju gromobransku instalaciju.

Ambalaža za pakovanje

Član 87

Eksplozivne materije drže se u proizvodnim i skladišnim objektima, priručnim skladištima i kontejnerima u propisanom pakovanju i složene na način predviđen tehničkim propisima.

Upotreba

Član 88 ﻿

Proizvodni i skladišni objekti mogu se koristiti nakon dobijanja upotrebne dozvole, u skladu sa zakonom kojim se uređuje uređenje prostora i izgradnja objekata.

Donošenje podzakonskog propisa

Član 89 ﻿

Sadržaj zahtjeva i dokumentacije za izdavanje mišljenja i saglasnosti iz člana 79 ovog zakona, bezbjednosna rastojanja i granice zona opasnosti za sve tipove proizvodnih i skladišnih objekata, uslovi koje moraju da ispunjavaju proizvodni i skladišni objekti i lokacija, kao i način njihovog fizičkog i tehničkog obezbjeđenja utvrđuju se propisom Ministarstva.

**VI. EVIDENCIJE**

Vođenje evidencije

Član 90

Ministarstvo vodi evidencije o:

- pravnim licima ovlašćenim odnosno imenovanim za ocjenjivanje usaglašenosti eksplozivnih materija;

- eksplozivnim materijama za koje je izdata dozvola za stavljanje u promet;

- izdatim dozvolama za proizvodnju, promet, nabavku eksplozivnih materija, vršenje djelatnosti javnih vatrometa, izvođenje javnog vatrometa, vršenje djelatnosti miniranja i odobrenja za vršenje poslova miniranja;

- izdatim dozvolama za proizvodnju eksplozivnih materija na mjestu upotrebe;

- izdatim rješenjima o prestanku važenja dozvole za proizvodnju, promet eksplozivnih materija, vršenje djelatnosti javnih vatrometa i vršenje djelatnosti miniranja;

- izdatim rješenjima o prestanku važenja dozvole za proizvodnju eksplozivnih materija na mjestu upotrebe;

- oduzetim uzorcima eksplozivnih materija.

Privredno društvo koje proizvodi eksplozivne materije vodi evidencije o vrsti i količini proizvedenih, prodatih, upotrijebljenih, uništenih, vraćenih, nestalih ili otuđenih eksplozivnih materija.

Privredno društvo koje proizvodi eksplozivne materije na mjestu upotrebe vodi evidencije o vrsti i količini proizvedenih, upotrijebljenih i uništenih eksplozivnih materija.

Privredno društvo, drugo pravno lice i preduzetnik koji vrše promet, nabavku i/ili upotrebljavaju eksplozivne materije vode evidencije o količini i vrsti nabavljene, prodate, upotrijebljene, uništene, vraćene, nestale ili otuđene eksplozivne materije.

Evidencije iz st. 1 i 2 ovog člana čuvaju se 10 godina, a evidencije iz st. 3 i 4 ovog člana 10 godina.

Sadržaj i način vođenja evidencija iz st. 1, 2, 3 i 4 ovog člana propisuje Ministarstvo.

Član 91

Na prikupljanje, obradu, čuvanje i korišćenje podataka iz evidencija propisanih ovim zakonom primjenjuju se propisi kojima se uređuje zaštita neobjavljenih i ličnih podataka.

**VII. NADZOR**

Vršenje inspekcijskog nadzora

Član 92

Nadzor nad sprovođenjem ovog zakona i propisa donesenih na osnovu ovog zakona vrši Ministarstvo.

Poslove inspekcijskog nadzora u okviru nadležnosti Ministarstva vrši inspektor za eksplozivne materije, zapaljive materije i tečnosti i gasove, u skladu sa zakonom kojim je uređen inspekcijski nadzor.

Upravne mjere i radnje

Član 93﻿

Pored upravnih mjera i radnji propisanih zakonom kojim je uređen inspekcijski nadzor, inspektor za eksplozivne materije, zapaljive materije i tečnosti i gasove ima ovlašćenja i da:

- uđe i pregleda objekte i prostore gdje se vrši proizvodnja, skladištenje, upotreba, uništavanje ili promet eksplozivnih materija, kao i prostore za koje postoji sumnja da su u njima eksplozivne materije;

- pregleda dokumentaciju vezanu za eksplozivne materije;

- pregleda isprave o stručnoj kvalifikaciji odgovornih lica i zaposlenih lica koja rukuju eksplozivnim materijama pri proizvodnji, ispitivanju, skladištenju, prometu, upotrebi eksplozivnih materija i miniranju, u skladu sa ovim zakonom;

- pregleda isprave o stručnoj osposobljenosti za rukovanje eksplozivnim materijama;

- provjeri i utvrdi identitet lica koja zatekne na mjestima upotrebe, proizvodnje i skladištenja eksplozivnih materija;

- zabrani rukovanje licima koja nijesu stručno osposobljena za rukovanje eksplozivnim materijama;

- zabrani proizvodnju, promet, skladištenje, upotrebu, utovar ili istovar eksplozivnih materija zbog nepravilnosti učinjenih prilikom preduzimanja bezbjednosnih mjera koje mogu ugroziti život, zdravlje i bezbjednost ljudi, životinja i biljaka, životnu sredinu i imovinu;

- naredi otklanjanje utvrđenih nepravilnosti u određenom roku;

- zabrani proizvodnju eksplozivnih materija na mjestu upotrebe zbog nepravilnosti učinjenih prilikom preduzimanja pojedinih mjera koje mogu ugroziti život i zdravlje ljudi ili životnu sredinu;

- zabrani izvođenje javnog vatrometa, ukoliko na licu mjesta utvrdi da nijesu ispunjeni uslovi za njegovo izvođenje;

- naredi druge mjere u proizvodnji, prometu i upotrebi eksplozivnih materija koje su potrebne radi zaštite života, zdravlja i bezbjednosti ljudi, životinja i biljaka, životne sredine i imovine.

**VIII. KAZNENE ODREDBE**

Član 94 ﻿

Novčanom kaznom od 1.500 eura do 16.000 eura kazniće se za prekršaj pravno lice, ako:

1) ne donese opšti akt za sprovođenje mjera iz člana 6 stav 1 ovog zakona (član 9 stav 2);

2) ne obezbijedi stalnu fizičku i tehničku zaštitu objekata u kojima se vrši proizvodnja ili skladištenje eksplozivnih materija (član 11 stav 1);

3) ne obezbijedi stalnu tehničku zaštitu objekta u kojem se vrši skladištenje pirotehničkih sredstava razreda F1(član 11 stav 2);

3) ne organizuje i kontroliše sprovođenje propisanih mjera zaštite (član 12);

4) o gubitku ili krađi eksplozivnih materija odmah, a najkasnije u roku od jednog sata po saznanju, ne obavijesti Ministarstvo i organ uprave nadležan za poslove policije (član 13);

5) vrši poslove iz člana 16 ovog zakona bez ovlašćenja (član 17);

 6) ne vrši promet, prevoz i upotrebu eksplozivnih materija u originalnom pakovanju, koje je ispitano i obilježeno oznakama u skladu sa propisima o prevozu opasnih materija ili ne označava ambalažu na propisan način (član 21 st. 1 i 2);

7) dozvoli da eksplozivnom materijom rukuje lice koje ne ispunjava uslove za rukovanje eksplozivnim materijama (član 22 stav 1);

8) ne smješta eksplozivne materije u skladišni objekat (član 29);

9) se bavi istraživanjem novih vrsta eksplozivnih materija, a ne ispunjava uslove utvrđene propisima o naučno-istraživačkoj djelatnosti i visokom obrazovanju ili nema obezbijeđene tehničke uslove i bezbjednosne mjere za zaštitu života, zdravlja i bezbjednosti ljudi, životinja i biljaka, zaštitu životne sredine ili zaštitu imovine (član 30);

10) na mjestu upotrebe proizvodi eksplozivne materije koje nijesu dozvoljene ovim zakonom (član 36);

11) ne upotrijebi eksplozivnu materiju proizvedenu na mjestu upotrebe trenutno i neposredno sipanjem u unaprijed pripremljene minske bušotine (član 37 stav 1);

12) pakuje i skladišti eksplozivnu materiju proizvedenu na mjestu upotrebe (član 37 stav 2);

13) mjesto upotrebe na kojem se vrši proizvodnja eksplozivnih materija nije unutar gradilišta, odnosno istražno-eksploatacionog prostora i na bezbjednoj udaljenosti od naseljenih mjesta, javnih puteva, podzemnih i nadzemnih instalacija, u skladu sa projektnom dokumentacijom (član 38);

14) za mjesto upotrebe na kojem se vrši proizvodnja eksplozivnih materija ne obezbijedi stalnu fizičku zaštitu (član 39);

16) nabavi eksplozivne materije bez dozvole Ministarstva (član 47 stav 1);

17) upotrebljava eksplozivne materije na mjestu koje nije određeno u dozvoli za nabavku tih materija (član 53);

17) prodaje pirotehnička sredstva razreda F1 licima mlađim od 16 godina, odnosno u prodajnim objektima iz člana 42 stav 2 ovog zakona drži više od 100 kg pirotehničkih sredstava razreda F1 (član 58 stav 1);

18) upotrebljava pirotehnička sredstva razreda F2 sa efektom pucnja – petardi (član 59 stav 1);

20) javne vatromete bez dozvole za vršenje djelatnosti javnog vatrometa i dozvole za izvođenje javnog vatrometa koje izdaje Ministarstvo (član 60);

21) poslove miniranja bez dozvole Ministarstva (član 68);

22) prilikom miniranja ne preduzme bezbjednosne mjere za zaštitu života, zdravlja i bezbjednosti ljudi, životinja i biljaka, životne sredine i imovine (član 72 stav 1);

23) nepropisnim i nestručnim uništavanjem eksplozivnih materija ugrožava živote, zdravlje i bezbjednost ljudi, životinja i biljaka, životnu sredinu i imovinu (član 78 st. 1 i 2);

 24) o načinu, količini, mjestu i vremenu uništavanja neupotrijebljenih eksplozivnih materija i neupotrijebljene ambalaže ne obavijesti Ministarstvo i policiju, 24 sata prije dana određenog za uništavanje (član 78 stav 3);

 25) ne postupi u skladu sa članom 72 stav 3 ovog zakona, kada se prilikom uništavanja eksplozivnih materija predviđa jaka detonacija (član 78 stav 4);

26) proizvodne i skladišne objekte za eksplozivne materije ne izgradi i opremi tako da je obezbijeđena zaštita života, zdravlja i bezbjednosti ljudi, životinja i biljaka, životne sredine i imovine (član 79);

27) proizvodne i skladišne objekte za eksplozivne materije izgradi bez pribavljanja mišljenja o lokaciji i saglasnosti na projektnu i tehničku dokumentaciju (član 80);

 28) postavlja kontejnere za smještaj eksplozivnih materija na mjestima koje nije odredilo Ministarstvo (član 81 stav 1);

 29) u kontejner smješta eksplozivne materije u količinama koje nisu predviđene tehničkim propisom, odnosno ispravom usaglašenosti (član 81 stav 2); i

 30) proizvodne i skladišne objekte koristi bez pribavljene upotrebne dozvole (član 88).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 300 eura do 1500 eura.

Za prekršaj iz stava 1 ovog člana kazniće se preduzetnik novčanom kaznom od 750 eura do 4.000 eura.

Član 95 ﻿

Novčanom kaznom od 1.500 eura do 10.000 eura kazniće se za prekršaj pravno lice, ako:

1) u roku od osam dana od dana prijema rješenja o prestanku važenja dozvole za proizvodnju eksplozivnih materija ne dostavi Ministarstvu evidencije koje je vodilo u skladu sa ovim zakonom (član 28 stav 3);

2) u roku od osam dana ne obavijesti Ministarstvo o početku, promjeni ili prestanku obavljanja djelatnosti (član 32);

3) u roku od osam dana od dana prijema rješenja o prestanku važenja dozvole za proizvodnju eksplozivnih materija na mjestu upotrebe ne dostavi Ministarstvu evidencije koje je vodilo u skladu sa ovim zakonom (član 40 stav 3);

4) u roku od osam dana od dana prijema rješenja o prestanku dozvole za promet eksplozivnih materija ne dostavi Ministarstvu evidencije koje je vodilo u skladu sa ovim zakonom (član 46 stav 3);

5) nabavlja eksplozivne materije potrebne za vršenje poslova miniranja i pirotehnička sredstva za izvođenje javnog vatrometa u količinama koje ne može skladištiti (član 50);

6) proda eksplozivne materije, a ne zadrži jedan primjerak dozvole za nabavku eksplozivnih materija a drugi ne uruči licu koje vrši nabavku ili u toj dozvoli ne naznači vrstu i količinu prodate eksplozivne materije (član 51 stav 2);

7) neupotrijebljene eksplozivne materije ne smjesti u kontejner za skladištenje (član 52 stav 1);

8) neutrošene količine eksplozivnih materija za jednokratnu upotrebu ne uništi na gradilištu (član 52 stav 2);

9) upotrijebi eksplozivne materije na mjestima na kojima je nadležni organ odredio zabranu obavljanja radova čije izvođenje zahtijeva upotrebu tih materija (član 54 stav 2);

10) u roku od osam dana od dana prijema rješenja o prestanku važenja dozvole za vršenje djelatnosti javnih vatrometa ne dostavi Ministarstvu propisane evidencije (član 64 stav 3);

11) izvodi javni vatromet bez dozvole ili ako izvodi javni vatromet na mjestu, u vrijeme, vrstom i razredom pirotehničkog sredstva suprotno dozvoli za izvođenje javnog vatrometa (član 66 stav 2);

12) u roku od osam dana od dana prijema rješenja o prestanku važenja dozvole za vršenje djelatnosti miniranja ne dostavi Ministarstvu propisane evidencije (član 71 stav 3);

13) ne izradi plan miniranja ili ne izvede miniranje prema planu miniranja (član 72 stav 1);

14) vrši poslove miniranja u naseljenom mjestu ili u blizini naseljenog mjesta, a najkasnije 24 sata prije vršenja miniranja ne obavijesti Ministarstvo, organ uprave nadležan za poslove policije i javnost, putem sredstava javnog informisanja i tri dana prije vršenja miniranja u blizini puteva, željeznica, vodovoda, električnih ili telefonskih vodova i sličnih objekata u pisanoj formi ne obavijesti privredna društva i druga pravna lica koja upravljaju tim objektima (član 72 stav 3);

15) poslove nadzemnog miniranja, specijalnog miniranja, podzemnog miniranja ili miniranja pri razminiranju izvode lica koja nemaju odobrenja za vršenje poslova miniranja ili za vršenje pojedinih vrsta miniranja (čl. 73,74,75 i 76);

16) poslove pripreme miniranja i pomoćne poslove na pripremi miniranja izvodi fizičko lice koje ne ispunjava uslove iz člana 77 ovog zakona;

17) u proizvodnim i skladišnim objektima, priručnim skladištima i kontejnerima u kojima se čuva više vrsta eksplozivnih materija ne smjesti te materije u odvojene prostore ili u posebne za to izgrađene pregrade ili sredstva za paljenje drži zajedno sa eksplozivnim materijama (član 82);

18) ne vodi i ne čuva propisane evidencije o vrsti i količini proizvedenih, prodatih, upotrijebljenih, uništenih, vraćenih, nestalih ili otuđenih eksplozivnih materija (član 90 st. 2 i 5);

19) ne vodi i ne čuva propisane evidencije o vrsti i količini proizvedenih, upotrijebljenih i uništenih eksplozivnih materija koje su proizvedene na mjestu upotrebe (član 90 st. 3 i 5);

20) ne vodi i ne čuva propisane evidencije o količini i vrsti nabavljene, prodate, upotrijebljene, uništene, vraćene, nestale ili otuđene eksplozivne materije (član 90 st. 4 i 5).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 300 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom od 750 eura do 2.500 eura.

Član 96

Novčanom kaznom od 200 eura do 550 eura kazniće se za prekršaj fizičko lice, ako:

1. upotrebljava pirotehnička sredstva razreda F2 sa efektom pucnja – petardi (član 59 stav 1);

2) upotrebljava druga pirotehnička sredstva razreda F2 van dozvoljenog perioda (član 59 stav 2 alineja 1);

3) pirotehnička sredstva upotrebljava u zatvorenim prostorijama (član 59 stav 2 alineja 2);

4) pirotehnička sredstva upotrebljava na prostoru gdje se okuplja veći broj građana (član 59 stav 2 alinaja 3);

4) vrši poslove nadzemnog miniranja, specijalnog i/ili podzemnog miniranja i/ili miniranja pri razminiranju, a nema odobrenje za vršenje tih poslova (član 73 stav 1, član 74 stav 1, član 75 stav 1 i član 76 stav 1); i

5) izvodi poslove pripreme miniranja, a ne ispunjava uslove iz člana 77 ovog zakona.

**IX. PRELAZNE I ZAVRŠNE ODREDBE**

Rok za donošenje podzakonskih propisa

Član 97

Propisi za sprovođenje ovog zakona donijeće se u roku od dvije godine od dana stupanja na snagu ovog zakona.

Do donošenja propisa iz stava 1 ovog člana primjenjivaće se propisi koji su važili do stupanja na snagu ovog zakona, ako nijesu u suprotnosti sa ovim zakonom.

Lista iz člana 17 ovog zakona sadrži i eksplozivne materije za čije je stavljanje u promet izdato odobrenje po propisima koji su važili do dana stupanja na snagu ovog zakona.

Priznavanje položenog stručnog ispita

Član 98

Položen stručni ispit za vršenje poslova miniranja ili izvođenja javnog vatrometa po propisima koji su važili prije stupanja na snagu ovog zakona, smatra se položenim u smislu ovog zakona.

**Priznavanje ispunjavanja uslova**

**Član 99**

Smatra se da odgovorno lice u privrednom društvu, drugom pravnom licu i kod preduzetnika koji obavljaju djelatnost miniranja ispunjava uslov za rukovanje eksplozivnim materijama iz člana 22 stav 1 alineja 6 ovog zakona ako ima položen stručni ispit za poslove miniranja, odnosno položen stručni ispit za rad na rukovodećim radnim mjestima u oblasti rudarstva u skladu sa zakonom kojim se uređuje oblast rudarstva

Prestanak važenja ranijeg zakona

Član 100

Danom stupanja na snagu ovog zakona prestaje da se primjenjuje Zakon o eksplozivnim materijama (“Službeni list CG” br. 49/2008, 31/2014 i 31/2017).

**Prestanak važenja naredbe**

**Član 101**

Danom stupanja na snagu ovog zakona prestaje da važi Naredba o zabrani prodaje i upotrebe pirotehničkih sredstava razreda II-petardi (“Službeni list CG” broj 94/2023).

Stupanje na snagu

Član 102

Ovaj zakon stupa na snagu osmog dana od dana objavljivanja u "Službenom listu Crne Gore".